HMS Defender (H07)
HMS Defender (viirinumero H07) oli Britannian Kuninkaallisen laivaston D-luokan hävittäjä, joka palveli maailmansotien välillä ja toisen maailmansodan alussa.
Alus tilattiin 2. helmikuuta 1931 Vickers Armstrongin Barrowin telakalta osana vuoden 1930 laivasto-ohjelmaa. Aluksen köli laskettiin telakkanumerolla 674 ja se laskettiin vesille 7. huhtikuuta 1932. Alus valmistui 31. lokakuuta 1932, jolloin sen valmistuskustannukset olivat 223979 puntaa ilman Amiraliteetin toimittamia ase- ja viestijärjestelmiä.
"HMS Defender" liitettiin vuoden 1933 alussa Välimeren laivaston 1. Hävittäjälaivueeseen, josta se palasi Devonportin telakalle huoltoon vuoden 1934 alussa.
"HMS Defender" palasi palvelukseen huhtikuussa 1934 ja marraskuussa alus liitettiin Kiinan aseman 8. Hävittäjälaivueeseen. Kauko-Idässä palvellessa aluksella ilmeni voimansiirto-ongelmia, joita jouduttiin korjaamaan sekä Singaporessa että Hongkongissa. Laivue nimettiin 21. Hävittäjälaivueeksi hieman ennen toisen maailmansodan alkua.
"HMS Defender" liitettiin 19. syyskuuta 1939 Aleksandriassa laivueen mukana Välimeren laivastoon. Laivue suoritti merenkulun valvontaa itäisen Välimeren alueella. Alus määrättiin vuoden lopulla Gibraltarille sukellusveneidentorjuntaan.
"HMS Defender" palveli Gibraltarilla vuoden 1940 alun, kunnes se määrättiin siirtymään Länsi-Afrikan asemalle Freetowniin saattuetehtäviin. Alus saapui 18. helmikuuta Freetowniin, josta se määrättiin huhtikuussa palaamaan Gibraltarille.
"HMS Defender" saapui 23. huhtikuuta Gibraltarille yhdessä risteilijä "HMS Neptunen" kanssa. Alus siirrettiin Aleksandriaan, jossa se liitettiin Välimeren laivaston 10. Hävittäjälaivueeseen. Laivueen tehtävänä oli saattueiden suojaaminen sekä sukellusveneiden torjunta.
Italian julistettua sodan liittoutuneille alus määrättiin merelle 27. kesäkuuta suojaamaan operaatio MA3:n saattueita Maltalta Aleksandriaan. Alus otti 29. kesäkuuta osaa Italian laivaston sukellusveneiden "Argonautan" ja "Uebi Scebelin" upottamisiin. Operaation peruunnuttua se palasi 30. kesäkuuta suojausosaston mukana Aleksandriaan.
"HMS Defender" lähti 7. heinäkuuta merelle operaatiossa MA5, joka oli uusi yritys suojata saattueet pois Maltalta. Alus osallistui 9. heinäkuuta Calabrian taisteluun laivaston osana.
"HMS Defender" otti 6. marraskuuta osaa operaatioon MB8. Alus määrättiin suojaamaan 9. marraskuuta palaavaa saattuetta ME3 (kolme tyhjää kauppalaivaa) yhdessä "HMS Ramilliesin", "HMS Coventryn", "HMS Decoyn" ja "HMAS Vampiren" kanssa. Saattue saapui 14. marraskuuta Port Saidiin, minkä jälkeen suojannut osasto palasi Aleksandriaan.
"HMS Defender" otti 10. marraskuuta osaa operaatioon MB9. Alus oli liitetty Force D:hen, jonka tehtävänä oli olla Maltalle menevän saattueen MW4 lähisuojauksena. Paluumatkalla alus oli 27. marraskuuta todistajana Spartiventon taistelussa. Operaation päätyttyä alus palasi 1. joulukuuta Aleksandriaan.
"HMS Defender" otti 7. tammikuuta osaa operaatio Excessiin suojaten saattuetta MW5J Aleksandriasta Maltalle. Alus saapui 10. tammikuuta saattueen mukana Maltalle, mistä se siirtyi edelleen Gibraltarille. Alus palasi välittömästi kohti itää kohdattuaan saattueen. Saattue joutui Saksan ilmavoimien syöksypommittajien maaliksi.
"HMS Defender" määrättiin suojaamaan Egyptiin palaavia "SS Lanarkshireä" ja "SS Rodiota" (saattue ME6) yhdessä "HMS Calcuttan" kanssa. Saattue joutui 11. tammikuuta voimakkaan ilmahyökkäyksen kohteeksi. Saattue saapui 12. tammikuuta Port Saidiin, mistä suojanneet alukset siirtyivät 16. tammikuuta Aleksandriaan.
"HMS Defender" otettiin 4. helmikuuta Maltalla telakalle, mistä se palasi palvelukseen 19. helmikuuta. Alus liittyi 24. helmikuuta takaisin laivueeseen. Se määrättiin 27. helmikuuta suojaamaan joukkojenkuljetuksia Kreikkaan. Seuraavana päivänä se osallistui Matapanin taisteluun.
"HMS Defender" ja "HMS Hereward" suojasivat 24. huhtikuuta saattuetta GA14 Pireuksesta Aleksandriaan. Seuraavana päivänä alus liitettiin liittoutuneiden Kreikan evakuointiin (operaatio Demon) ja Kreetan puolustamiseen sekä evakuointiin.
"HMS Defender" liitettiin kesäkuussa rannikkolaivueeseen suojaamaan Tobrukin huoltosaattueita. Alus vaurioitui 29. kesäkuuta ilmahyökkäyksessä Tobrukin edustalla. Alus otti vaurioituneen "HMAS Waterhenin" hinaukseen, mutta vaurioitunut alus kaatui 30. kesäkuuta upoten nopeasti ().
"HMS Defender" suojasi 10. heinäkuuta saattuetta Tobrukiin yhdessä "HMAS Vendettan" kanssa. Saattue joutui 11. heinäkuuta ilmahyökkäyksen kohteeksi Sidi Barranin edustalla, jolloin alus kärsi suuria vaurioita pommin räjähdettyä rungon alla. Aluksen runko murtui ja konehuone täyttyi vedellä. "HMAS Vendetta" otti vaurioituneen aluksen hinaukseen ja pääosan miehistöstä kannelleen. Vauriotunut alus piti kuitenkin upottaa. Loppu miehistö siirrettiin "HMAS Vendettaan", minkä jälkeen se torpedoi tuhoon tuomitun aluksen.